
ACORD 236/2007, DE 25 DE JULIOL, DEL PLE DEL CONSELL DE 
L’AUDIOVISUAL DE CATALUNYA

Expedient núm. 10/A/2006. Sol·licitud d’autorització per a la renovació de la concessió de l’emissora de radiodifusió sonora en ones mètriques amb modulació de freqüència corresponent a la localitat de Lleida (101.3 MHz).

1. Antecedents

I. El 3 gener de 2006 va entrar en vigor la Llei 22/2005, de 29 de desembre, de la comunicació audiovisual de Catalunya (LCA), la disposició transitòria cinquena de la qual estableix que els expedients administratius que esdevinguin competència, per raó de la matèria, del Consell de l’Audiovisual de Catalunya, i que s’iniciïn a partir de l’entrada en vigor de la Llei s’han d’adreçar directament al Consell.

II. El 10 d’abril de 2006 va tenir entrada en aquest Consell (registre d’entrada núm. 875/2006) un escrit del director general de Mitjans i Serveis de Difusió Audiovisuals, mitjançant el qual i de conformitat amb el punt 1 b) de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya, ens tramet, per tal que sigui tramitada per aquest Consell, la sol·licitud i documentació de la societat Antena 3 de Radio, SA, referent a la renovació de la concessió de l’emissora de radiodifusió sonora en ones mètriques amb modulació de freqüència a Lleida (101.3 MHz) presentada per la seva titular, Antena 3 de Radio, SA, davant la Direcció General de Mitjans i Serveis de Difusió Audiovisuals en data 17 d’octubre de 2005, per tant, i de conformitat amb la llei, amb més de tres mesos d’antelació al venciment de la concessió.
El 25 d’abril de 2006 el Consell va trametre un escrit (registre de sortida núm. 732/2006) a la Direcció General de Mitjans i Serveis de Difusió Audiovisuals declarant-se competent per tramitar i resoldre l’expedient, sol·licitant alhora a la Direcció General, l’enviament de tot l’expedient administratiu i els antecedents de la societat interessada. Aquesta documentació va tenir entrada al Consell en data 18 de maig de 2006.

III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual de Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, conforme el que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre les sol·licituds que havien esdevingut competència seva, per raó de la matèria.

IV. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat la de l’article 56, que prohibeix la transmissió de les llicències per a la prestació del serveis de comunicació regulats a la pròpia Llei i la de la disposició transitòria segona (BOE núm.31 de 5 de febrer de 2007).

V. El 5 de març de 2007, el Consell de l’Audiovisual de Catalunya va trametre un escrit (registre de sortida núm. 449/2007) a la societat Antena 3 de Radio, SA, comunicant-li la competència del Consell per a la tramitació d’aquest expedient, i sol·licitant-li diversa documentació, amb l’advertiment de la suspensió del termini per a la resolució de l’expedient fins a la presentació de la documentació requerida.

El 29 de maig de 2007, el Consell va trametre a la societat Antena 3 de Radio, SA, (registre de sortida núm. 1.020/2007) un altre requeriment, amb el mateix contingut del dia 5 de març, el qual no havia estat rebut per la societat interessada, recordatori per al lliurament de la informació sol·licitada. Aquest ofici es va atendre per part de la societat Antena 3 de Radio, SA mitjançant escrit de 8 de juny de 2007 (registre d’entrada 1094/2007 de 18 de juny), amb aportació de diversa informació.

VI. Vist l’informe dels serveis del Consell de l’Audiovisual de Catalunya.

2. Consideracions jurídiques

2.1. Competència del Consell de l’Audiovisual de Catalunya i normativa aplicable

D’acord amb el què va establir la Resolució 3/VI del Parlament de Catalunya, de data 15 de desembre de 1999, sobre els mitjans audiovisuals de Catalunya, la LCA defineix al Consell com una veritable autoritat reguladora independent que acomplís les funcions de vigilància i de control sobre el sector audiovisual i, pel que fa a l’objecte d’aquest Acord, l’article 55.2 LCA atribueix al Consell la competència per a renovar les llicències per a la prestació de serveis de comunicació audiovisual.

2.2. Títol habilitant la renovació del qual és objecte d’aquest informe i societat sol·licitant

D’acord amb l’expedient administratiu corresponent, la concessió de l’emissora de radiodifusió sonora a Lleida (101.3 MHz), va ser adjudicada a la societat Talleres de Imprenta, SA, primer i amb caràcter provisional mitjançant Acord del Govern de la Generalitat de Catalunya de 30 de juliol de 1991, i desprès amb caràcter definitiu i per a un període de deu anys, mitjançant Acord del Govern de 30 d’abril de 1996.

Posteriorment, Talleres de Imprenta, SA va transmetre la titularitat de l’esmentada concessió a la societat Antena 3 de Radio, SA, operació que el Govern de la Generalitat de Catalunya va autoritzar mitjançant Acord de 23 de desembre de 1997.

El termini de vigència de la concessió va finalitzar el 30 d’abril de 2006.

Antena 3 de Radio, SA és una companyia mercantil de nacionalitat espanyola, amb CIF núm. A-28750099 i domicili social a 28013 Madrid, Gran Via, 32.

El capital social de Antena 3 de Radio, SA, és de 5.052.360,59 €, representat en la seva totalitat per accions nominatives, distribuïdes en dues series:

Sèrie A: 83.103 accs., de 60,10 € cadascuna, núm. 1 a 83.103

Sèrie B: 9.629 accs., de 6,01 € cadascuna, núm. 1 a 9.629

El capital social de Antena 3 de Radio, SA pertany als accionistes següents:

Inversiones Godó, SA, titular de 54.338 accions de la sèrie A, les quals representen el 64,637% del capital social.

Paltrieva, SA, titular de 28.765 accions de la sèrie A i 4.745 accions de la sèrie B, les quals representen en total el 34,782% del capital social.

Altres accionistes: 201, els quals són titulars en total de 4.884 accions de la sèrie B, representatives del 0,581% del capital social.

Alhora, tant el capital de Inversiones Godó, SA, com de Paltrieva, SA, es distribueix entre els grups Prisa i Godó, per tant, el grup Godó comparteix capital amb Prisa en la societat Antena 3 de Radio, SA, que té un acord global empresarial amb SER, mitjançant la Sociedad de Servicios Radiofónicos Unión Radio, SL, per a l’explotació conjunta de les emissores propietat d’aquestes societats, i per tant, inclou la gestió de les emissores de la concessionària Antena 3 de Radio, SA.

La Sociedad de Servicios Radiofónicos Unión Radio, SL (la qual no és titular directa de concessions a Catalunya), és una societat de gestió de serveis radiofònics, la qual presta els seus serveis a la Ser i a les seves societats participades, el capital de la qual pertany a Grupo Prisa el 80% i a Grup Godó, el 20% restant.

2.3. No concurrència de causes de denegació 

L’article 55 LCA és el precepte que regula la vigència de les llicències per a la prestació de serveis de comunicació audiovisual (que inclou, òbviament les de ràdio i s’ha d’entendre aplicable, fins que no es resolgui el recurs d’inconstitucionalitat a què s’ha fet referència anteriorment, a les concessions per a la prestació del servei de radiodifusió sonora en ones mètriques amb modulació de freqüència per a emissores comercials atorgades a l’empara de la normativa bàsica i la normativa anteriorment vigent de la Generalitat de Catalunya), que s’estableix per deu anys.

El Consell de l’Audiovisual de Catalunya pot autoritzar-ne la renovació per un o dos períodes iguals al de la seva durada, sempre que és compleixin les condicions establertes per la Llei, o dit d’una altra forma, sempre que no existeixi una causa de denegació.

El mateix article 55 LCA, en el número 4 recull aquestes causes de denegació, en els termes següents: “4. Són causes de denegació de la renovació de la llicència: a) l’afectació de la garantia del pluralisme, d’acord amb el que estableix aquesta llei; b) la modificació de l’objecte de la llicència per nova planificació de l’espectre radioelèctric per part de l’autoritat competent; c) la situació financera del titular quan no garanteixi  la continuïtat del projecte; d) l’incompliment reiterat de les condicions de la llicència degudament acreditat; e) el fet d’haver estat sancionat més de dues vegades per dues infraccions greus o una de molt greu, d’acord amb el què estableix aquesta llei”.
Pel que fa a la normativa bàsica, la disposició addicional sisena 2.a) de la Llei 31/1987, de 18 de desembre, d’ ordenació de les telecomunicacions (LOT) estableix  que “La concesión se otorgará por un plazo de diez años y se renovará sucesivamente por períodos iguales, salvo que el titular haya incumplido alguna de las obligaciones esenciales de la concesión o haya sido condenado mediante sentencia firme por vulnerar algún derecho fundamental. Lo dispuesto en este apartado se entiende sin perjuicio de las condiciones impuestas por el ordenamiento respecto de los títulos habilitantes para el uso del dominio público radioeléctrico”.
De l’anàlisi de la documentació aportada i de l’expedient administratiu corresponent, no es desprèn l’existència de cap causa que justifiqui la denegació de la renovació.

2.4. La causa específica de l’article 55.4 a) LCA: l’afectació de la renovació en la garantia de pluralisme

Especial rellevància mereix l’anàlisi de l’afectació de la garantia del pluralisme de la renovació sol·licitada ja què, com s’ha exposat, d’acord amb el què estableix l’article 55.4.a) LCA és una causa expressa de denegació de la renovació del títol: per una banda aplicant els límits a la concentració que determina la legislació bàsica estatal, que en el cas que ens ocupa són els que estableix l’apartat 1 d) i e) de la disposició addicional sisena LOT en la última redacció atorgada per la Llei 10/2005, de 14 de juny, de mesures urgents per a l’impuls de la televisió digital terrestre, de liberalització de la televisió per cable i de foment del pluralisme; i, per una altra banda, els límits que estableixen l’article 40.2 i 3 en relació amb l’article 43 de la pròpia LCA.

Un cop analitzada la presència de la Societat Antena 3 de Radio, SA juntament amb les societats vinculades amb aquesta, a la zona de servei de Lleida i en relació amb l’oferta que s’hi troba a disposició dels ciutadans, es pot concloure el següent:

A) Límits que estableix la LOT: 

Pel que fa a les emissores de ràdio analògiques, són d’aplicació els dos primers límits a què s’ha fet referència, és a dir, no més del 50% del total per zona de servei ni més de 5 concessions. A la zona de servei de Lleida es comptabilitzen 4 emissores (sobre un total de 8) propietat directa o indirecta de Antena 3 de Radio, SA, i per tant, no s’infringeixen els límits esmentats. Aquestes emissores són: Antena 3 de Radio, SA (101.3 MHz), Radio España de Barcelona, SA (92.6 MHz i 1287 OM) i Radiocat XXI, SL (90.3 MHz).
Pel que fa a la ràdio digital, són també d’aplicació els dos límits anteriors, els quals no s’excedeixen, ja què Antena 3 de Radio, SA, indirectament, mitjançant les societats Ona Catalana, SA i Sociedad Española de Radiodifusión, SA, és titular de 2 concessions de ràdio digital d’àmbit comarcal que inclou la zona de servei de Lleida (Segrià) de les 6 que s’hi ofereixen. També, mitjançant Ona Catalana, SA, Radiocat XXI, SL i Ràdio Associació de Catalunya, SCCL, és titular de 3 concessions de radiodifusió sonora digital d’àmbit nacional de les 12 adjudicades.

Per tant, la renovació sol·licitada no afecta a la garantia de pluralisme en la zona de servei implicada (Lleida) pel que fa al límits que preveu la normativa bàsica.

B) Límits que estableix la LCA:

Vista l’oferta de ràdio i televisió de l’àrea de difusió de Lleida, la renovació sol·licitada tampoc no afecta a la garantia de pluralisme en la zona de servei implicada, pel que fa al límits que preveuen l’article 40.2 i 3 en relació amb l’article 43 de la LCA ja què els mitjans, de titularitat directa o indirecta de Antena 3 de Radio, SA no suposen més d’un 25% de l’oferta a la zona de servei de Lleida.

2.5. Règim jurídic aplicable al títol habilitant com a conseqüència de la renovació

Finalment, cal palesar que el règim substantiu aplicable a la concessió des de la data de renovació és el que estableix la LCA i resta de normativa vigent, així com els compromisos particulars assolits per la concessionària, la qual resta obligada a respectar els paràmetres tècnics assignats a l’emissora en el moment de l’adjudicació.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Atorgar l’autorització per a la renovació, per a un període de deu anys, de la concessió de l’emissora de radiodifusió sonora en ones mètriques amb modulació de freqüència corresponent a la localitat de Lleida (101.3 MHz) sol·licitada per la seva titular, Antena 3 de Radio, SA. Aquest període de vigència finalitzarà el 30 d’abril de 2016. El règim substantiu aplicable a la concessió des de la data de renovació és el que estableix la LCA, així com, la resta de la normativa vigent i els compromisos particulars assolits pel concessionari. Igualment, el concessionari resta obligat a respectar els paràmetres tècnics assignats a l’emissora.
2. Notificar aquest Acord a la societat Antena 3 de Radio, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 25 de juliol de 2007

Josep M. Carbonell i Abelló



Dolors Comas d’Argemir i Cendra

President

